Direktiivin 93/38/ETY 8 artiklan mukainen komission tiedonanto



Virallinen lehti nro C 156 , 03/06/1999 s. 0003 - 0004



Direktiivin 93/38/ETY 8 artiklan mukainen komission tiedonanto (1999/C 156/03) (ETA:n kannalta merkityksellinen teksti) Vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/38/ETY 8 artiklan nojalla direktiivin soveltamisalaan kuulumattomien teletoiminnan alan palvelujen luettelo Direktiiviä 93/38/ETY sovelletaan erityisesti telealan toimijoiden hankintoihin; teletoiminnan kilpailun vapautumisen seurauksena direktiivin soveltumisesta seuraavat rajoitukset eivät kuitenkaan ole enää oikeutettuja, mikäli tehokas kilpailu on taattu. Tässä suhteessa direktiivin 8 artiklasta seuraa, että tehokkaan kilpailun ehtojen mukaisesti toimivien telepalvelujen tuottamista varten tehtävät hankinnat voidaan sulkea pois direktiivin soveltamisalasta. Komission tiedonannossa julkisista hankinnoista Euroopan unionissa(1) komissio ilmoitti tutkivansa mahdollisuuksia tämän artiklan soveltamiseksi. Komissio on Euroopan yhteisöjen virallisessa lehdessä 2. syyskuuta 1998 julkaistussa ilmoituksessa(2) pyytänyt telealan hankintayksiköitä tekemään direktiivin 93/38/ETY 8 artiklan 2 kohdan mukaisen ilmoituksen telealan palveluista, joita ne kyseisen artiklan 1 kohdan nojalla pitävät direktiivin soveltamisalaan kuulumattomina sillä perusteella, että muut yksiköt voivat tarjota samoja palveluja samalla maantieteellisellä alueella ja olennaisesti samoin edellytyksin(3). Komissio on lisäksi neljännessä raportissaan televiestinnän sääntelypaketin toteuttamisesta(4) todennut jäsenvaltioiden edistyneen televiestintämarkkinoiden täydellistä vapauttamista tukevan lainsäädäntökehyksen täytäntöönpanossa. Komissio on erityisesti pannut merkille, että kansalliset sääntelyviranomaiset ovat aloittaneet toimintansa kaikissa jäsenvaltioissa ja että ne ovat alkaneet soveltaa sääntelypaketin periaatteita. Hankintayksiköiden toimittamien ilmoitusten tutkiminen on perustunut ensinnäkin telealan toimijoiden esittämiin, oikeudellisesti ja tosiasiallisesti vallitsevaa kilpailutilannetta osoittaviin tekijöihin, siten kuin EY:n tuomioistuin on määritellyt 26.3.1996 antamassaan tuomiossa asiassa C-392/93 "The Queen v. H. M. Treasury, ex-parte British telecommunications plc"(5) kyseisen aikaisempaan direktiiviin sisältyvän vastaavan artiklan osalta(6). Arviointi on toisaalta perustunut myös jäsenvaltioiden edistymiseen televiestintäalan sääntelyn täytäntöönpanossa sekä kansalliseen lainsäädäntöön siirrettyjen säännösten tosiasiallisen soveltamisen käytännön tuloksiin jäsenvaltioiden televiestintämarkkinoilla, siten kuin nämä seikat ilmenevät edellä mainitun neljännen raportin tiedoista. Teletoiminnan ala on nyt vapautunut ja tehokas kilpailu vallitsee suurimmassa osassa jäsenvaltioita, huolimatta siitä, että joillakin jäsenvaltioilla on vielä oikeus poiketa televiestinnän sääntelypaketin voimaan saattamisesta siirtymäkausien aikana. Edellä sanotun johdosta komissio julkaisee tiedoksi seuraavan luettelon televiestintäpalveluista, joita direktiivin 93/38/ETY 8 artiklan nojalla ei pidetä direktiivin soveltamisalaan kuuluvina. Luetteloa tullaan täydentämään televiestintämarkkinoiden tosiasiallisten kilpailuolosuhteiden kehittymisen seurauksena. Direktiivin 8 artiklan 1 kohdan soveltumisesta seuraa, ettei direktiivin yksityiskohtaisia säännöksiä enää sovelleta kyseisellä maantieteellisellä alueella direktiivin soveltamisalaan kuulumattomia palveluja tarjoavien yksiköiden tekemiin hankintoihin. Palvelujen luokittelun tarkoituksena on ollut helpottaa kilpailutilanteen analysointia ja auttaa teollisuutta ymmärtämään teletoiminnan alan vapautumisen käytännön vaikutukset julkisia hankintoja koskevien sääntöjen soveltamiseen. Kokonaisuudessaan, komissio katsoo näiden telepalvelujen luokkien kattavan kaikki direktiivin 1 artiklan 14 ja 15 kohdassa tarkoitetut telepalvelut, direktiivin 1 artiklan 4 kohdan c alakohdan ii) alakohdan kohdassa käytettyä terminologiaa vastaavasti. >TAULUKON PAIKKA> (1) Julkiset hankinnat Euroopan unionissa, komission tiedonanto 11.3.1998, KOM(1998) 143 lopull. (2) Ilmoitus telealan hankintayksiköille (98/C 273/07) (EYVL C 273, 2.9.1998, s. 12). (3) Komission julkaisemaan ilmoitukseen vastasi kolmekymmentäkaksi hankintayksikköä jäsenvaltioista. (4) Tiedonanto neuvostolle, Euroopan parlamentille, talous- ja sosiaalikomitealle ja alueiden komitealle KOM(1998) 594, 25.11.1998. (5) [1996] ECR I-1631. (6) Neuvoston direktiivi 90/531/ETY vesi- ja energiahuollon, liikenteen ja teletoiminnan alalla toimivien yksiköiden hankintamenettelyistä 17.9.1990 (EYVL L 297, 29.10.1990, s. 1).